CELEX: 32019R0429
Language: bg
Date: 2019-01-11 00:00:00
Title: Делегиран регламент (ЕС) 2019/429 на Комисията от 11 януари 2019 година за допълнение на Регламент (ЕС) 2017/821 на Европейския парламент и на Съвета по отношение на методологията и критериите за оценяване и признаване на схеми за надлежна проверка на веригата на доставки на калай, тантал, волфрам и злато

19.3.2019   
               
               
                  BG
               
               
                  Официален вестник на Европейския съюз
               
               
                  L 75/59
               
            
         ДЕЛЕГИРАН РЕГЛАМЕНТ (ЕС) 2019/429 НА КОМИСИЯТА
         от 11 януари 2019 година
         за допълнение на Регламент (ЕС) 2017/821 на Европейския парламент и на Съвета по отношение на методологията и критериите за оценяване и признаване на схеми за надлежна проверка на веригата на доставки на калай, тантал, волфрам и злато
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/821 на Европейския парламент и на Съвета от 17 май 2017 г. за определяне на задължения за надлежна проверка на веригата на доставки за вносителите от Съюза на калай, тантал и волфрам, на рудите на тези метали и на злато с произход от засегнати от конфликти и високорискови зони (1), и по-специално член 8, параграф 2 от него,
         като има предвид, че:
         
                     (1)
                  
                  
                     Въпреки значителния си потенциал за развитие, природните минерални ресурси в засегнати от конфликти или високорискови зони могат да предизвикат или поддържат ожесточени конфликти, подкопаващи усилията за развитие, добро управление и върховенство на закона. Решаващ елемент за гарантиране на мира, развитието и стабилността в тези зони е прекъсването на взаимовръзката между конфликтите и незаконния добив на полезни изкопаеми.
                  
               
                     (2)
                  
                  
                     Регламент (ЕС) 2017/821 определя задължения за надлежна проверка за вносителите от Съюза на калай, тантал и волфрам, на рудите на тези метали и на злато, които ще започнат да се прилагат от 1 януари 2021 г. С Регламента се цели да се осигури прозрачност и сигурност по отношение на практиките за снабдяване на вносителите от Съюза, както и на топилните предприятия и обогатителните фабрики, които се снабдяват от засегнати от конфликти и високорискови зони.
                  
               
                     (3)
                  
                  
                     Вече съществуват редица доброволни схеми за надлежна проверка на веригата на доставки, които имат същите или сходни цели като тези на Регламент (ЕС) 2017/821. Регламент (ЕС) 2017/821 предоставя възможност на Комисията да признава схеми, които в случай че се прилагат ефективно от вносител от Съюза на полезни изкопаеми или метали, позволяват на вносителя да спазва този регламент.
                  
               
                     (4)
                  
                  
                     В тази връзка е необходимо да се установят методологията и критериите, които да се използват от Комисията за определяне дали дадена схема следва да бъде призната от нея.
                  
               
                     (5)
                  
                  
                     В съображение 14 от Регламент (ЕС) 2017/821 се предвижда, наред с другото, че изискванията за схемите за надлежна проверка на веригата на доставки следва да са съобразени с Насоките на ОИСР по надлежната проверка и да отговарят на процедурните изисквания като участие на заинтересованите страни, механизми за подаване на оплаквания и способност за реагиране. В това съображение се посочва също така, че вносителите от Съюза запазват личната си отговорност да спазват задълженията за надлежна проверка, независимо дали са обхванати от призната от Комисията схема за надлежна проверка на веригата на доставки или не.
                  
               
                     (6)
                  
                  
                     Изискванията на Регламент (ЕС) 2017/821 са съгласувани с Насоките на ОИСР. Освен това, за да се осигури съгласуваност между регламента и работата на ОИСР, Методологията на ОИСР за оценка на привеждането в съответствие на промишлените програми с Насоките на ОИСР за полезните изкопаеми (наричана по-нататък „методологията на ОИСР“) следва да служи за основа на методологията и критериите на Комисията за оценяване и признаване на схеми за надлежна проверка на веригата на доставки.
                  
               
                     (7)
                  
                  
                     Секретариатът на ОИСР следва по целесъобразност да бъде консултиран преди представянето на окончателните оценки на Комисията по заявленията за признаване и следва да получи възможността да издаде становище по проекта на доклад и предварителните заключения.
                  
               
                     (8)
                  
                  
                     Компетентните органи на държавите членки отговарят за изпълнението и ефективното и еднакво прилагане на Регламент (ЕС) 2017/821 на територията на Съюза. В тази връзка Комисията следва да споделя информация относно заявленията за признаване и направената от нея оценка на тези заявления с компетентните органи на държавите членки, за да им даде възможност да допринасят ефективно за оценяването, което тя извършва.
                  
               
                     (9)
                  
                  
                     В член 8, параграф 3 от Регламент (ЕС) 2017/821 се предвижда, че Комисията следва да взема предвид разнообразните промишлени практики, обхванати от дадена схема, както и да отчита основаните на риска подход и метод, използвани от схемата за установяване на засегнатите от конфликти и високорискови зони, и изброените резултати от тях.
                  
               
                     (10)
                  
                  
                     В настоящия регламент не се обхващат нито периодичната проверка на вече признати схеми, нито изискванията, свързани с промени в схемите с течение на времето, въпреки че тези въпроси са разгледани в член 8, параграфи 4 и 5 от Регламент (ЕС) 2017/821.
                  
               
                     (11)
                  
                  
                     Съюзът следва да се стреми да сътрудничи по целесъобразност с други юрисдикции с цел подпомагане на разработването и прилагането на схеми за надлежна проверка, съгласувани с Насоките на ОИСР по надлежната проверка,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Предмет и приложно поле
            
               1.   С настоящия регламент се определят методологията и критериите, които дават възможност на Комисията да преценява дали схемите за надлежна проверка на веригата на доставки на калай, тантал, волфрам и злато улесняват спазването от страна на икономическите оператори на изискванията по Регламент (ЕС) 2017/821 и които позволяват на Комисията да признава такива схеми съгласно член 8 от посочения регламент.
            
            
               2.   Настоящият регламент се прилага единствено за схеми или части от схеми, отнасящи се до металите и полезните изкопаеми, попадащи в приложното поле на Регламент (ЕС) 2017/821 и посочени в приложение 1 към този регламент.
            
         
         
            Член 2
            Определения
            
               1.   За целите на настоящия регламент се прилагат определенията в Регламент (ЕС) 2017/821.
               Прилагат се и следните определения:
               
                           а)
                        
                        
                           „схема“ означава „схема за надлежна проверка на веригата на доставки“ или „схема за надлежна проверка“ съгласно определението в член 2, буква м) от Регламент (ЕС) 2017/821;
                        
                     
                           б)
                        
                        
                           „заявител“ означава образуванието, което е представило или възнамерява да представи заявление за признаване на схема;
                        
                     
                           в)
                        
                        
                           „собственици на схеми“ означава образуванията, посочени в член 8, параграф 1 от Регламент (ЕС) 2017/821;
                        
                     
                           г)
                        
                        
                           „участващи в схемата икономически оператори“ означава физически или юридически лица, които са обект на одит съгласно изискванията на схемата или които по друг начин са свързани със схемата или участват в нея така, че схемата очаква от тях да спазват нейните стандарти и политики;
                        
                     
                           д)
                        
                        
                           „методология на ОИСР“ означава Методологията на ОИСР за оценяване на привеждането в съответствие на промишлените програми с Насоките на ОИСР за полезните изкопаеми, включително приложението към нея, публикувана с бележка на ОИСР COM/DAF/INV/DCD/DAC(2018)1;
                        
                     
                           е)
                        
                        
                           „всеобхватни принципи за надлежна проверка“ означава принципите, посочени в приложение 1, раздел A към методологията на ОИСР;
                        
                     
                           ж)
                        
                        
                           „повторно заявление“ означава
                           
                                       i)
                                    
                                    
                                       заявление относно схема, която вече е била предмет на поне едно предходно заявление, което е било обявено за недопустимо или е било отхвърлено или оттеглено;
                                    
                                 
                                       ii)
                                    
                                    
                                       заявление относно схема, чието признаване е оттеглено от Комисията.
                                    
                                 
                     
                           з)
                        
                        
                           „общи условия за признаване“ означава условията, определени в член 4;
                        
                     
                           и)
                        
                        
                           „специфични критерии за оценяване“ означава критериите, определени в член 5.
                        
                     
            
               2.   За целите на настоящия регламент използваното в методологията на ОИСР понятие „промишлена програма“ има същото значение като понятието „схема“.
            
         
         
            Член 3
            Изисквания за заявленията и допустимост на заявленията
            
               1.   Собствениците на схеми могат да подадат заявление в съответствие с настоящия член за признаване от страна на Комисията на схемите, разработени от тях и върху които те упражняват надзор.
            
            
               2.   За да бъдат допустими, заявленията съдържат следната информация:
               
                           а)
                        
                        
                           самоличността на заявителя;
                        
                     
                           б)
                        
                        
                           името и координатите за връзка с лицето, което ще отговаря за оценяването и следователно ще бъде лице за връзка с Комисията;
                        
                     
                           в)
                        
                        
                           описание на целите на схемата, обхванатите от нея метали и полезни изкопаеми, видовете икономически оператори, които участват в нея, и в коя част от веригата за създаване на стойност осъществяват дейност тези икономически оператори;
                        
                     
                           г)
                        
                        
                           информация относно обхвата на заявлението, като се пояснява дали то се отнася до конкретна част от дадена схема или от веригата за създаване на стойност или веригата на доставки;
                        
                     
                           д)
                        
                        
                           доказателства, че политиките и стандартите на схемата са разработени в съответствие с принципите за надлежна проверка на веригата на доставки, посочени в член 2, буква г) от Регламент (ЕС) 2017/821, по начин, който е съгласуван с рамката в пет стъпки, посочена в приложение 1 към Насоките на ОИСР;
                        
                     
                           е)
                        
                        
                           списък на участващите в схемата икономически оператори и други образувания, които са членове или са свързани по друг начин със схемата;
                        
                     
                           ж)
                        
                        
                           всички останали оценки на схемата, ако има такива, в това число самооценки, оценки от компетентните органи в друга юрисдикция и оценки от трета страна;
                        
                     
                           з)
                        
                        
                           връзката на заявлението с евентуални предходни заявления, ако е приложимо.
                        
                     
            
               3.   Заявителите могат да включат всякаква друга информация, която считат за относима.
            
            
               4.   В срок от 45 календарни дни след получаването на заявлението Комисията определя дали то е допустимо, като уведомява заявителя за това.
            
            
               5.   Ако Комисията счита, че са предоставени доказателствата по параграф 2, буква д), но липсва друга информация, посочена в параграф 2, тя уведомява заявителя своевременно и при всички случаи преди изтичането на предвидения в параграф 4 срок и го приканва да допълни заявлението в срок от 30 календарни дни.
            
            
               6.   Ако Комисията счита, че доказателствата по параграф 2, буква д) не са предоставени, или ако заявителят не допълни заявлението преди изтичането на предвидения в параграф 5 срок, тя обявява заявлението за недопустимо и уведомява заявителя за това, като не продължава по-нататък с оценката на заявлението.
            
            
               7.   Като представят заявление, собствениците на схеми приемат, че схемата ще бъде подложена на предвиденото в настоящия регламент оценяване. Въпреки това заявителите могат да оттеглят заявлението си по всяко време.
            
         
         
            Член 4
            Общи условия за признаване на еквивалентност
            
               1.   Дадена схема получава признаване на еквивалентност, ако нейните всеобхватни принципи за надлежна проверка, изискванията за участващите в нея икономически оператори и специфичните отговорности на самата схема са приведени в съответствие с приложимите изисквания на Регламент (ЕС) 2017/821.
            
            
               2.   Изискванията по параграф 1 се считат за изпълнени, когато Комисията счете, че са удовлетворени условията за оценяване на схемата като „напълно приведена в съответствие“ съгласно раздел 4 от методологията на ОИСР, въз основа на оценка, която Комисията прави по отношение на всички приложими специфични критерии, отнасящи се както до политиките и стандартите на схемата, така и до тяхното прилагане от нейна страна.
            
         
         
            Член 5
            Специфични критерии за оценяване
            
               1.   Комисията оценява схемата спрямо приложимите специфични критерии, посочени в приложение 1 към методологията на ОИСР, в съответствие с членове 6, 7 и 8.
            
            
               2.   За всяка отделна оценка Комисията определя относимостта на всеки един от специфичните критерии в приложение 1 към методологията на ОИСР, като взема под внимание естеството, обхвата и особеностите на оценяваната схема. За тази цел тя разглежда приложимостта на специфичните критерии в приложение 1 към методологията на ОИСР. Тя може да реши също така да се отклони от специфичните критерии, посочени в приложение 1 към методологията на ОИСР, ако това е необходимо с цел да се гарантира че оценката отговаря на приложното поле и изискванията на Регламент (ЕС) 2017/821 по отношение, наред с другото, на вида образувания, които са предмет на задълженията по посочения регламент.
            
         
         
            Член 6
            Допълване на информацията, предоставена в приложението, с цел да се направи възможно оценяването по специфични критерии
            
               1.   По целесъобразност Комисията допълва информацията, предоставена в допустимите заявления с оглед на извършването на оценка по приложимите специфични критерии съгласно член 5, параграф 2. Тя може да включва по-специално:
               
                           а)
                        
                        
                           прегледи на документи, които Комисията счита за относими, като устава на схемата или друг равностоен документ и други документи относно политиката; задания на относимите комитети на схемата; доклади от одити на участващите в схемата икономически оператори; доклади от експерти и относими заинтересовани страни; всички останали оценки на схемата, в това число самооценки, оценки от компетентните органи в други юрисдикции и оценки от трета страна; и всякаква друга относима информация, свързана с управлението на схемата;
                        
                     
                           б)
                        
                        
                           събеседвания с представители на схемата, ръководството на участващи в схемата икономически оператори, одитори и други относими заинтересовани страни;
                        
                     
                           в)
                        
                        
                           присъствие и наблюдение на одити от трети страни на участващите в схемата икономически оператори спрямо изискванията на схемата и оценка на изготвените доклади от тези одити.
                        
                     
            
               2.   При прилагането на параграф 1 Комисията може да изиска от заявителя да представи допълнителна информация или документация и да съдейства за провеждането на събеседвания и присъствието на одити от трети страни.
            
            
               3.   Комисията определя допълнителната информация, която ѝ е необходима, за да извърши оценката по всички приложими специфични критерии. За тази цел тя може да вземе под внимание насоките в раздел 2 от методологията на ОИСР.
            
         
         
            Член 7
            Методология за оценяване по специфичните критерии
            
               1.   При оценката на всеки приложим специфичен критерий се вземат под внимание както начинът, по който са проектирани политиките и стандартите на схемата, така и прилагането им от нейна страна в съответствие с раздел 3.2 от методологията на ОИСР.
            
            
               2.   Комисията определя дали дадена схема е „напълно“ или „частично“ приведена в съответствие или дали е „неприведена в съответствие“ по отношение на всички приложими специфични критерии в съответствие с раздел 3.2 от методологията на ОИСР.
            
            
               3.   При извършването на оценка по приложимите специфични критерии не се вземат под внимание каквито и да е потенциални политики, стандарти, дейности и други аспекти на дадена схема, които не са свързани с надлежна проверка на веригата на доставки на металите и полезните изкопаеми, обхванати в Регламент (ЕС) 2017/821; не се вземат под внимание и политиките и друга информация относно дружества, които не попадат в приложното поле на посочения регламент, освен ако това не бъде поискано изрично в заявлението и прието от Комисията.
            
            
               4.   При оценяването на заявлението Комисията може да вземе под внимание потенциални относими оценки на схемата, извършени от надеждни трети страни, дори тези оценки да не са включени в заявлението.
            
            
               5.   При извършването на оценка по приложимите специфични критерии, за които схемата разчита изцяло или отчасти на политики, стандарти и дейности на друга схема или на сходно образувание, което е външно за заявителя, се взема под внимание:
               
                           а)
                        
                        
                           дали схемата е извършила надеждна оценка на тези образувания и по какъв начин ще бъде поддържана относимостта и актуалното състояние на тези оценки с течение на времето, и
                        
                     
                           б)
                        
                        
                           дали тези образувания представляват схеми, които са получили признаване на еквивалентността съгласно настоящия регламент.
                        
                     
         
         
            Член 8
            Доклад за оценка
            
               1.   Комисията изготвя доклад, в който излага оценката си относно това дали схемата отговаря на общите условия за признаване и на приложимите специфични критерии. Докладът се оформя в окончателен вид съгласно параграфи 2, 3 и 4.
            
            
               2.   Проектът на доклад се съобщава на заявителя, който разполага с 15 календарни дни да представи коментари.
            
            
               3.   След като разгледа евентуалните коментари, представени от заявителя, Комисията по целесъобразност консултира проекта на доклад със секретариата на ОИСР и може да му предостави всякаква подкрепяща документация, която му е необходима, за да формулира становището си. Комисията приканва секретариата на ОИСР да представи становището си в срок от 30 календарни дни. В становището се разглежда по-специално оценката на изпълнението на общите условия за признаване и на специфичните критерии.
            
            
               4.   Комисията изготвя окончателния доклад не по-късно от девет месеца след обявяването на заявлението за допустимо съгласно член 3, освен ако не уведоми заявителя предварително, че ще завърши доклада по-късно.
            
         
         
            Член 9
            Процедура след заключението по общите условия за признаване
            
               1.   Ако Комисията счете, че общите условия за признаване на еквивалентност са изпълнени въз основа на предвидената в настоящия регламент методология за оценяване, тя изпълнява процедурата, предвидена в член 8, параграф 3 от Регламент (ЕС) 2017/821.
            
            
               2.   Ако Комисията счете, че предвидените в член 4 общи условия за признаване на еквивалентност не са изпълнени, тя уведомява заявителя и компетентните органи на държавите членки за това и предоставя на заявителя копие от окончателния доклад за оценка, посочен в член 8, параграф 1.
            
         
         
            Член 10
            Повторни заявления
            
               1.   Повторно заявление не може да се подава в срок от дванадесет месеца след уведомлението по член 9, параграф 2 или член 3, параграф 6 или след оттеглянето на заявлението.
            
            
               2.   По дерогация от параграф 1 повторно заявление относно същата схема може да бъде подадено три месеца след посочените в параграф 1 уведомления, ако повишаване на оценката по по-малко от десет процента от приложимите специфични критерии е достатъчно за удовлетворяване на предвидените в член 4 общи условия за признаване на еквивалентност.
            
            
               3.   В повторните заявления се предоставя цялата информация, посочена в член 3, параграф 2, дори ако част от тази информация се съдържа в предходни заявления.
            
            
               4.   В допълнение към посочената в член 3, параграф 2 информация, повторното заявление във връзка със схема, за която е било подадено предходно отхвърлено заявление, съдържа подробна информация относно всички мерки, предприети във връзка със специфичните критерии, за които Комисията е счела, че не са „напълно приведени в съответствие“ при извършената от нея оценка на най-скорошното отхвърлено заявление.
            
         
         
            Член 11
            Мерки, предприети съгласно член 8, параграфи 6 и 7 от Регламент (ЕС) 2017/821
            
               1.   Комисията изпълнява стъпките, определени в параграфи 2, 3 и 4 от настоящия член, когато прилага член 8, параграфи 6 и 7 от Регламент (ЕС) 2017/821.
            
            
               2.   В случай че Комисията установи пропуски в призната схема, тя уведомява собственика на схемата за това и му дава срок от три до шест месеца за да предприеме коригиращи действия. Този срок може да бъде удължен от Комисията в зависимост от естеството на пропуските.
            
            
               3.   Собственикът на схемата уведомява Комисията за коригиращите действия, предприети в установения в параграф 2 срок. Уведомлението съдържа обосновани доказателства за тези коригиращи действия.
            
            
               4.   Комисията не започва процедурата по оттегляне на признаването, предвидена в член 8, параграф 7 от Регламент (ЕС) 2017/821, преди да е изтекъл установеният срок по параграф 2 от настоящия член.
            
         
         
            Член 12
            Прозрачност и поверителност
            
               1.   Комисията създава регистър на схемите, на които е предоставила признаване на еквивалентност, и го оповестява публично. Комисията гарантира, че регистърът бива своевременно актуализиран всеки път когато тя предоставя или оттегля признаване на еквивалентност.
            
            
               2.   Посоченият в член 8, параграф 1 доклад се оповестява публично, ако Комисията е предоставила на дадена схема признаване на еквивалентност. Становището на секретариата на ОИСР по проекта на доклад също се оповестява публично, освен ако секретариатът на ОИСР не поиска становището му да остане поверително.
            
            
               3.   Комисията гарантира, че всяка информация, определена като поверителна от нея, заявителите или физическо или юридическо лице, допринасящо за оценяването по настоящия регламент, се третира в съответствие с Регламент (ЕО) № 1049/2001 на Европейския парламент и на Съвета (2).
            
         
         
            Член 13
            Сътрудничество и подкрепа
            
               1.   Заявителите гарантират, че Комисията получава достъп до цялата информация, която счита за необходима за извършването на оценка по специфичните критерии, в това число като съдействат за провеждането на събеседвания с участващите икономически оператори, както и за присъствието на одити от трети страни.
            
            
               2.   Комисията прекратява или спира временно извършването на оценка, ако заявителят не спази изискванията по параграф 1, и уведомява заявителя за това. В уведомлението се посочват причините за прекратяване или временно спиране на извършването на оценка от страна на Комисията. Ако Комисията прекрати или спре временно извършването на оценка, собственикът на схемата може да подаде повторно заявление не по-рано от дванадесет месеца след датата на уведомлението.
            
            
               3.   Комисията споделя информация с компетентните органи на държавите членки, определени съгласно член 10, параграф 1 от Регламент (ЕС) 2017/821, за да им даде възможност да допринасят ефективно за оценките, които тя извършва съгласно настоящия регламент, и да упражняват отговорността си за ефективно и еднакво прилагане на Регламент (ЕС) 2017/821.
               По-специално Комисията:
               
                           а)
                        
                        
                           уведомява компетентните органи на държавите членки за собствениците на схеми, които са подали заявления за признаване съгласно член 3, и ги приканва да представят всякаква информация и оценки, които биха били от значение при извършването на оценка;
                        
                     
                           б)
                        
                        
                           предоставя пълното заявление на компетентен орган на държава членка, който е подал искане за него;
                        
                     
                           в)
                        
                        
                           разглежда всякаква информация от значение за оценяването на дадено заявление съгласно настоящия регламент, която е предоставена от компетентните органи на държавите членки;
                        
                     
                           г)
                        
                        
                           разглежда всякаква информация, предоставена от компетентните органи на държавите членки относно установени от Комисията пропуски в схеми, и ги информира за евентуални уведомления, изпратени в съответствие с член 11, параграф 3.
                        
                     
            
               4.   По целесъобразност Комисията представя актуална информация на Европейския парламент относно прилагането на настоящия регламент и разглежда всякаква информация от значение за прилагането му, представена от Европейския парламент.
            
            
               5.   В допълнение към консултацията, предвидена в член 8, параграф 1, Комисията може да се консултира със секретариата на ОИСР и да поиска неговата подкрепа при упражняването на отговорностите си по настоящия регламент.
            
         
         
            Член 14
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 януари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 130, 19.5.2017 г., стр. 1.
         
            (2)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).